

REPUBLIKA HRVATSKA

OPĆINSKO DRŽAVNO ODVJETNIŠTVO

U DUBROVNIKU

BROJ: P-38/2024

Dubrovnik, 7. siječnja 2025.

AV/PĐ

Na temelju članka 54. st. 1. Zakona o državnom odvjetništvu (Narodne novine, broj 67/18 i 21/22) i čl. 42. st. 1. i čl. 76. st. 1. Zakona o državnim službenicima (Narodne novine, broj 155/23 i 85/24), temeljem odobrenja Ministarstva pravosuđa, uprave i digitalne transformacije, broj Klasa: 119-03/24-04/22, Urbroj: 514-08-03-04/03-24-09 od 7. kolovoza 2024., općinski državni odvjetnik u Općinskom državnom odvjetništvu u Dubrovniku, donosi

RJEŠENJE

o prijmu u državnu službu na neodređeno vrijeme

I. Dora Benussi, po zanimanju magistar prava, prima se u državnu službu u Općinsko državno odvjetništvo u Dubrovniku na neodređeno vrijeme, na radno mjesto državnoodvjetničkog savjetnika.

II. Imenovana iz točke I. ovog rješenja prima se u državnu službu uz obvezni probni rad u trajanju od 3 (tri) mjeseca.

III. Dan početka rada te druga prava, obveze i odgovornosti iz državne službe utvrditi će se rješenjem o rasporedu na radno mjesto po izvršnosti ovog rješenja.

Obrazloženje

Općinsko državno odvjetništvo u Dubrovniku je po prethodno pribavljenom odobrenju Ministarstva pravosuđa, uprave i digitalne transformacije, broj Klasa: 119-03/24-04/22, Urbroj: 514-08-03-04/03-24-09 od 7. kolovoza 2024. raspisalo javni natječaj koji je objavljen u Narodnim novinama, broj 104/2024 od 6. rujna 2024. te web stranicama Ministarstva pravosuđa, uprave i digitalne transformacije, Državnog odvjetništva Republike Hrvatske i Hrvatskog zavoda za zapošljavanje za prijam u državnu službu na neodređeno vrijeme službenika na radno mjesto državnoodvjetnički savjetnik - 1 izvršitelj/ica.

Istovremeno sa objavom javnog natječaja, objavljena je i obavijest o sadržaju i načinu testiranja te pravnim izvorima za pripremu kandidata za testiranje, kao i o opisu poslova te podacima o plaći radnog mjesta.

Za radno mjesto državnoodvjetničkog savjetnika u Općinskom državnom odvjetništvu u Dubrovniku traženi su sljedeći stručni uvjeti: završen sveučilišni diplomski studij prava odnosno integrirani preddiplomski i diplomski sveučilišni studij prava i položen pravosudni ispit.

Sukladno danu objave u Narodnim novinama rok za podnošenje prijava na javni natječaj je bio 8 dana od dana objave u Narodnim novinama.

Odlukom općinskog državnog odvjetnika u Općinskom državnom odvjetništvu u Dubrovniku broj P-38/2022 od 21. listopada 2024. imenovana je Komisija za provedbu javnog natječaja (dalje u tekstu – Komisija).

Na javni natječaj za navedeno radno mjesto pristigle su ukupno četiri prijave.

Komisija je utvrdila kako svi prijavljeni kandidati ispunjavaju formalne uvjete navedene u javnom natječaju.

Na web stranici Državnog odvjetništva Republike Hrvatske objavljena je obavijest o testiranju kandidata za navedeno radno mjesto, a koje testiranje je zakazano za 21. listopada 2024.

Na navedeno testiranje je pristupilo je troje prijavljenih kandidata.

Testiranje se sastojalo od pisane provjere poznavanja organizacije rada u državnom odvjetništvu i pisane izrade državnoodvjetničke odluke, nakon čega je uslijedio razgovor kandidata s Komisijom.

Svaki dio provjere znanja, kao i intervju s Komisijom vrednovali su se bodovima od 0 do 10 sukladno odredbama čl. 11. do 14. Uredbe o raspisivanju i provedbi javnog natječaja i internog oglasa u državnoj službi (Narodne novine, broj 78/17, 89/19, 155/23 i 124/24 – u daljnjem tekstu: Uredba). Smatra se da je kandidat zadovoljio na provjeri znanja, sposobnosti i vještina ako je svaki dio provedene provjere dobio najmanje 5 bodova.

Na testiranju posebnih znanja, sposobnosti i vještina bitnih za obavljanje poslova za radno mjesto državnoodvjetnički savjetnik, zadovoljili su kandidati Nikol Gašić i Dora Benussi, koji su pristupili razgovoru s Komisijom.

Nakon provedenog postupka testiranja i razgovora, Komisija je dostavila općinskom državnom odvjetniku izvješće o provedenom postupku.

Uvažavajući izvješće o provedenom postupku koje je sačinila Komisija, prema ukupnom broju bodova ostvarenih na testiranju i razgovoru, vrsti stručne spreme koja je tražena te stečenom radnom iskustvu, odlučeno je da se u državnu službu na neodređeno vrijeme izabere Dora Benussi, koja je na predmetnom natječaju ostvarila 30 bodova.

Uzimajući u obzir potrebe službe, specifičnosti radnog mjesta, postignute rezultate u postupku testiranja, stupanj motiviranosti i interes za rad, iskazanu želju dugoročnog ostanka na radnom mjestu za koje se natječe i napredovanje na njemu te dojmu koji je ostavila u razgovoru s Komisijom, ocjenjeno je da Dora Benussi posjeduje predispozicije za uspješno obavljanje poslova radnog mjesta na koje se izabire.

Izabrani kandidat dostavio je dokumentaciju sukladno čl. 18. st. 1. Uredbe te je također sukladno čl. 18. st. 2. Uredbe izvršena provjera i utvrđeno da za imenovanog ne postoje zapreke za prijam u državnu službu iz čl. 49. Zakona o državnim službenicima.

Konačno, sukladno odredbama čl. 122. st. 3. Zakona o državnom odvjetništvu za kandidatkinju Doru Benussi je utvrđeno kako je provedena temeljna sigurnosna provjera od Sigurnosno-obavještajne agencije, a prije donošenja rješenja o prijmu izvršen je uvid u izvješće o provedenoj temeljnoj sigurnosnoj provjeri.

Obvezni probni rad u trajanju od tri (3) mjeseca utvrđen je na temelju čl. 78. st. 1. Zakona o državnim službenicima.

Nakon izvršnosti ovog rješenja donijeti će se rješenje o rasporedu na radno mjesto za kandidata iz točke I. izreke, a kojim će se utvrditi dan početka rada kao i prava i obveze izabranog kandidata.

Sukladno odredbi čl. 76. st. 2. Zakona o državnim službenicima, ovo rješenje se dostavlja javnom objavom na web stranicama Državnog odvjetništva Republike Hrvatske i Ministarstva pravosuđa, uprave i digitalne transformacije, a dostava svim kandidatima se smatra obavljenom istekom osmog dana od dana javne objave na web stranici Ministarstva pravosuđa, uprave i digitalne transformacije.

Slijedom navedenog odlučeno je kao u izreci.

OPĆINSKI DRŽAVNI ODVJETNIK

Ante Vetma

UPUTA O PRAVNOM LIJEKU:

Protiv ovog rješenja, a temeljem odredbe čl. 76. st. 4. Zakona o državnim službenicima, kandidat koji je pristupio testiranju ima pravo izjaviti žalbu u roku od 15 dana od dana dostave rješenja Odboru za državnu službu.

Dostaviti:

1. Kandidatima-putem javne objave na web stranicama Ministarstva pravosuđa, uprave i digitalne transformacije i Državnog odvjetništva Republike Hrvatske

2. Ministarstvo pravosuđa, uprave i digitalne transformacije

3. Državno odvjetništvo Republike Hrvatske

4. Županijsko državno odvjetništvo u Dubrovniku

5. Računovodstvo

6. Osobni dosje izabranog kandidata

7. U spis